Diari Oficial de la Generalitat Valenciana


Sumari del DOGV 9866, del 07-06-2024 (2024/5322)

DECRET 59/2024, de 5 de juny, del Consell, pel qual s'establix per a la Comunitat Valenciana el currículum del cicle formatiu de grau mitjà corresponent al títol de Tècnic o Tècnica en Excavacions i Sondejos
---------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/06/05/59/dof/vci/html**

### Dades del document

Número de DOGV
:   9866

Data del DOGV
:   07-06-2024

Secció del DOGV
:   I. DISPOSICIONS GENERALS

Número del document
:   2024/5322


Data del document
:   05-06-2024

Organisme emissor
:   Conselleria d'Educació, Universitats i Ocupació

Tipus de document
:   Decret

Descriptors 

:   * Conselleria d'Educació, Universitats i Ocupació
    * legislació
    * ensenyament professional
    * ensenyament

DECRET 59/2024, de 5 de juny, del Consell, pel qual s'establix per a la Comunitat Valenciana el currículum del cicle formatiu de grau mitjà corresponent al títol de Tècnic o Tècnica en Excavacions i Sondejos [2024/5322]  
INDEX  
Preàmbul  
Article 1. Objecte i àmbit d'aplicació  
Article 2. Currículum  
Article 3. Organització i distribució horària  
Article 4. Mòduls professionals: formació en centres de treball  
Article 5. Espais i equipament  
Article 6. Professorat  
Article 7. Docència en anglés  
Article 8. Autonomia dels centres  
Article 9. Requisits dels centres per a impartir els ensenyaments del cicle formatiu  
Article 10. Avaluació, promoció i acreditació  
Article 11. Adaptació als diferents tipus i persones destinatàries de l'oferta educativa  
Disposició addicional única. Incidència en les dotacions de gasto  
Disposició transitòria única. Aplicació de la norma  
Disposició derogatòria única. Derogació normativa  
Disposició final primera. Aplicació i desplegament  
Disposició final segona. Entrada en vigor   
Annex I. Mòduls professionals  
Annex II. Seqüenciació i distribució horària dels mòduls professionals  
Annex III. Professorat  
Annex IV. Currículum dels mòduls professionals: Anglés tècnic I-M i II-M  
Annex V. Espais mínims  
Annex VI. Titulacions acadèmiques requerides per a la impartició dels mòduls professionals que conformen el cicle formatiu en centres de titularitat privada, o d'altres administracions diferents de l'educativa  
  
  
  
Preàmbul  
  
L'Estatut d'Autonomia de la Comunitat Valenciana establix en el seu article 53 que és de competència exclusiva de la Generalitat la regulació i administració de l'ensenyament en tota la seua extensió, nivells i graus, modalitats i especialitats, en l'àmbit de les seues competències, sense perjuí del que es disposa en l'article 27 de la Constitució Espanyola i en les lleis orgàniques que, d'acord amb l'apartat 1 de l'article 81, la despleguen.  
Una vegada aprovat i publicat en el Boletín Oficial del Estado el Reial decret 1592/2011, de 4 de novembre, pel qual s'establix el títol de tècnic en Excavacions i Sondejos i es fixen els aspectes bàsics del currículum, els continguts bàsics del qual representen el 55 % de la duració total del currículum d'este cicle formatiu, establida en 2000 hores, en virtut del que es disposa en els articles 6.2, 6.3, 39.4 i 39.6 de la Llei orgànica 2/2006, de 3 de maig, d'educació, modificada per la Llei orgànica 3/2020, de 29 de desembre, és procedent, tenint en compte els aspectes definits en la normativa anteriorment esmentada, establir el currículum complet d'estos nous ensenyaments de Formació Professional vinculats al títol mencionat en l'àmbit d'esta comunitat autònoma, ampliant i contextualitzant els continguts dels mòduls professionals, respectant el perfil professional d'este.  
  
Especial menció mereix en este context, el que es disposa en la Llei orgànica 3/2022, de 31 de març, d'ordenació i integració de la Formació Professional, desplega mitjançant Reial decret 659/2023, de 18 de juliol, pel qual es desplega l'ordenació del Sistema de Formació Professional. Les dos normes establixen un nou Sistema de Formació Professional la implantació de la qual, d'acord amb el que es disposa en el Reial decret 278/2023, d'11 d'abril, pel qual s'establix el calendari d'implantació del sistema de Formació Professional establit per la Llei orgànica 3/2022, de 31 de març, d'ordenació i integració de la Formació Professional, es produirà en el curs 2024-2025.  
En la definició d'este currículum s'han tingut en compte les característiques educatives, així com les socioproductives i laborals, de la Comunitat Valenciana amb la finalitat de donar resposta a les necessitats generals de qualificació dels recursos humans per a incorporar-los a l'estructura productiva de la Comunitat Valenciana, sense cap perjuí a la mobilitat de l'alumnat.  
Tenint en compte la normativa esmentada, i el principi de necessitat, està plenament justificada l'elaboració i tramitació del present currículum per a regular estos nous ensenyaments de Formació Professional vinculats al títol mencionat en l'àmbit d'esta comunitat autònoma, ampliant i contextualitzant els continguts dels mòduls professionals, respectant el perfil professional d'este.  
La present norma s'ha elaborat de manera coherent, amb la normativa estatal, de la Unió Europea i la de la Comunitat Valenciana, amb la intenció de mantindre un marc normatiu estable, predictible, integrat i clar, per a complir, d'esta manera, el principi de seguretat jurídica.  
  
Es completa així, eficaçment i eficientment, el marc legal establit pel Reial decret 1592/2011, de 4 de novembre, que establix l'esmentat títol i els seus ensenyaments mínims, introduint la regulació adequada i imprescindible, que establix les obligacions necessàries a fi d'atendre l'objectiu que es pretén aconseguir, seguint el principi de proporcionalitat.  
En aplicació del principi de transparència, s'ha donat publicitat a la iniciativa normativa i als documents propis del procés d'elaboració, s'ha sotmés l'expedient a informació i audiència pública, i s'ha publicat l'anunci corresponent en el Diari Oficial de la Generalitat Valenciana en compliment de l'article 133 de la Llei 39/2015, d'1 d'octubre, del procediment administratiu comú de les administracions públiques.  
  
De tot el que s'ha exposat, es posa de manifest que l'elaboració i tramitació de norma s'ajusta als principis de bona regulació establits en l'article 129.1 de la Llei 39/2015, d'1 d'octubre.  
S'ha prestat especial atenció a les àrees prioritàries, mitjançant la definició de continguts de prevenció de riscos laborals, que permeten que tot l'alumnat puga obtindre el certificat de Tècnic o Tècnica en Prevenció de Riscos Laborals, nivell bàsic, expedit d'acord amb el que es disposa en el Reial decret 39/1997, de 17 de gener, pel qual s'aprova el Reglament dels servicis de prevenció, i s'incorpora en el currículum formació en anglés per a facilitar-ne la mobilitat professional a qualsevol país europeu.  
Este currículum requerix una posterior concreció en les programacions que l'equip docent ha d'elaborar, les quals han d'incorporar el disseny d'activitats d'aprenentatge i el desenvolupament d'actuacions flexibles que, en el marc de la normativa que regula l'organització dels centres, possibiliten adequacions particulars del currículum en cada centre docent d'acord amb els recursos disponibles, sense que en cap cas supose la supressió d'objectius que afecten la competència general del títol.  
Per tant, a proposta de la Conselleria d'Educació, Universitats i Ocupació, fent ús de les competències de l'article 53 de l'Estatut d'Autonomia de la Comunitat Valenciana, a l'empara del que es preveu en l'article 18.f de la Llei 5/1983, de 30 de desembre, de Govern Valencià, oït el Consell Valencià de Formació Professional, consultats els agents socials, amb informe de l'Advocacia General de la Generalitat amb tots els informes preceptius sol·licitats, conforme el Consell Jurídic Consultiu de la Comunitat Valenciana, i prèvia deliberació del Consell, en la reunió del dia 5 de juny de 2024,  
  
  
DECRETE  
  
Article 1. Objecte i àmbit d'aplicació  
1. El present decret del Consell té per objecte establir el currículum del cicle formatiu de grau mitjà vinculat al títol de Tècnic o Tècnica en Excavacions i Sondejos, tenint en compte les característiques socioproductives, laborals i educatives de la Comunitat Valenciana. A este efecte, la identificació del títol, el perfil professional que ve expressat per la competència general, les competències professionals, personals i socials i la relació de qualificacions, així com l'entorn professional i la prospectiva del títol en el sector o sectors són els que es definixen en el títol de tècnic en Excavacions i Sondejos, determinat en el Reial decret 1592/2011, de 4 de novembre, pel qual s'establix l'esmentat títol i es fixen els aspectes bàsics del currículum.  
  
2. El que es disposa en este decret del Consell serà aplicable en els centres docents que desenvolupen els ensenyaments del cicle formatiu de grau mitjà de Tècnic o Tècnica en Excavacions i Sondejos, situats en l'àmbit territorial de la Comunitat Valenciana.  
  
Article 2. Currículum  
1. La duració total del currículum d'este cicle formatiu, incloent-hi tant la càrrega lectiva dels seus mòduls professionals com la càrrega lectiva reservada per a la docència en anglés, és de 2.000 hores.  
2. Els objectius generals, així com les orientacions pedagògiques, són els que s'establixen per a cada un d'estos en el Reial decret 1592/2011, de 4 de novembre.  
3. Els continguts, els resultats d'aprenentatge i els criteris d'avaluació d'estos mòduls professionals s'establixen en l'annex I del present decret del Consell.  
  
Article 3. Organització i distribució horària  
La impartició dels mòduls professionals d'este cicle formatiu, quan s'oferisca en règim presencial ordinari, s'ha d'organitzar en dos cursos acadèmics. La seqüenciació en cada curs acadèmic, la seua càrrega lectiva completa i la distribució horària setmanal es concreten en l'annex II del present decret del Consell.  
  
Article 4. Mòdul professional: formació en centres de treball.  
El mòdul professional de formació en centres de treball es realitzarà amb caràcter general, en el tercer trimestre del segon curs.  
  
Article 5. Espais i equipament  
1. Els espais mínims que han de reunir els centres educatius per a permetre el desenvolupament dels ensenyaments d'este cicle formatiu, complint la normativa sobre prevenció de riscos laborals, així com la normativa sobre seguretat i salut en el lloc de treball són els establits en l'annex V d'este decret del Consell.  
2. Els espais formatius establits poden ser ocupats per diferents grups d'alumnat que cursen el mateix o altres cicles formatius, o etapes educatives i no necessàriament han de diferenciar-se mitjançant tancaments.  
3. L'equipament, a més de ser el necessari i suficient per a garantir l'adquisició dels resultats d'aprenentatge i la qualitat de l'ensenyament a l'alumnat segons el sistema de qualitat adoptat, haurà de complir les condicions següents:  
a) Els equips, màquines i material anàleg que s'utilitzen disposaran de la instal·lació necessària per al funcionament correcte i compliran les normes de seguretat i prevenció de riscos i totes les altres que siguen aplicables.  
b) La quantitat i les característiques han d'estar en funció del nombre d'alumnes i permetre l'adquisició dels resultats d'aprenentatge, tenint en compte els criteris d'avaluació i els continguts que s'inclouen en cada un dels mòduls professionals que s'impartisquen en els espais esmentats.  
  
Article 6. Professorat  
1. Els aspectes referents a les especialitats del professorat amb atribució docent en els mòduls professionals del cicle formatiu de Tècnic o Tècnica en Excavacions i Sondejos indicats en el punt segon de l'article 2 del present decret del Consell segons el que es preveu en la normativa estatal de caràcter bàsic, són els establits en l'annex III A del Reial decret 1592/2011, de 4 de novembre, i en l'annex III del present decret del Consell en el qual es determinen les especialitats i, si és el cas, els requisits de formació inicial del professorat amb atribució docent en el mòdul professional d'Anglés Tècnic inclòs en l'article 7.  
  
2. Amb la finalitat de garantir la qualitat d'estos ensenyaments, per a poder impartir els mòduls professionals que conformen el cicle formatiu, el professorat dels centres docents no pertanyents a l'administració educativa, situats en l'àmbit territorial de la Comunitat Valenciana, ha de posseir la corresponent titulació acadèmica que s'indica en l'annex VI del present decret del Consell i, a més, acreditar la formació pedagògica i didàctica a la qual fa referència l'article 100.2 de la LOE. La titulació acadèmica universitària requerida s'adaptarà a la seua equivalència de grau/màster universitari.  
En tot cas, s'exigirà que els ensenyaments conduents a les titulacions esmentades engloben els objectius dels mòduls professionals i, si estos objectius no hi estigueren inclosos, a més de la titulació ha d'acreditar-se, mitjançant certificació, una experiència laboral de tres anys almenys en el sector vinculat a la família professional, duent a terme activitats productives en empreses relacionades implícitament amb els resultats d'aprenentatge.  
3. En supòsits excepcionals, els mòduls formatius associats a unitats de competència podran ser impartits per professorat especialista, no necessàriament titulats, que desenvolupen la seua activitat en el món laboral i amb reconeguda experiència en el sector professional relacionat amb les competències professionals a impartir, quan per l'especificitat del mòdul a impartir no existisca professorat dins del sistema amb la formació i experiència necessària.  
4. En relació amb el professorat especialista, respecte al procediment de selecció s'ajustarà al que es disposa en la normativa general respecte a la contractació del professorat especialista.  
  
Article 7. Docència en anglés  
1. Amb la finalitat que l'alumnat conega la anglés, en els vessants oral i escrit, que li permeta resoldre situacions que impliquen la producció i comprensió de textos relacionats amb la professió, conéixer els avanços d'altres països, fer propostes d'innovació en l'àmbit professional i facilitar-ne la mobilitat a qualsevol país europeu, el currículum d'este cicle formatiu incorpora l'anglés de forma integrada en dos mòduls professionals d'entre els que componen la totalitat del cicle formatiu.  
2. Estos mòduls seran impartits de manera voluntària pel professorat amb atribució docent en estos que, a més, posseïsca l'habilitació lingüística en anglés d'acord amb la normativa aplicable en la Comunitat Valenciana. A fi de garantir que l'ensenyament en anglés s'impartisca en els dos cursos acadèmics del cicle formatiu de forma continuada, es triaran mòduls professionals dels dos cursos i els mòduls susceptibles de ser impartits en anglés són els relacionats amb les unitats de competència incloses en el títol.  
3. Arran de la major complexitat que suposa la transmissió i recepció d'ensenyaments en una llengua diferent de la materna, els mòduls professionals impartits en anglés incrementaran la càrrega horària lectiva en dos hores setmanals per al mòdul que s'impartisca en el primer curs i dos hores per al que es desenvolupe durant el segon curs. A més, el professorat que impartisca estos mòduls professionals tindrà assignades en l'horari individual, tres hores setmanals de les complementàries al servici del centre per a la seua preparació.  
4. Si no es complixen les condicions indicades, amb caràcter excepcional i de manera transitòria, els centres autoritzats per a impartir el cicle formatiu, en el marc general del seu projecte educatiu, estan obligats a concretar i desenvolupar el currículum del cicle formatiu incloent un mòdul d'Anglés Tècnic en cada curs acadèmic, la llengua del qual vehicular ha de ser l'anglés, amb una càrrega horària de dos hores setmanals en el primer curs i dos hores setmanals en el segon curs. El currículum d'estos mòduls d'Anglés Tècnic es concreta en l'annex IV.  
  
Article 8. Autonomia dels centres  
1. Els centres educatius han de disposar, d'acord amb la legislació aplicable en cada cas, de la necessària autonomia pedagògica, d'organització i de gestió econòmica per al desenvolupament dels ensenyaments i la consegüent adaptació a les característiques concretes de l'entorn socioeconòmic, cultural i professional.  
2. En el marc general del projecte educatiu i en funció de les característiques de l'entorn productiu, els centres autoritzats per a impartir el cicle formatiu han de concretar i desenvolupar el currículum mitjançant l'elaboració del projecte curricular del cicle formatiu i de les programacions didàctiques de cada un dels mòduls professionals, en els termes establits en este decret del Consell, per potenciar o crear la cultura de prevenció de riscos laborals en els espais on s'impartisquen els diferents mòduls professionals, així com una cultura de respecte ambiental, treball de qualitat realitzat d'acord amb les normes de qualitat, creativitat, innovació i igualtat de gèneres.  
3. La conselleria amb competències en estos ensenyaments de Formació Professional ha d'afavorir l'elaboració de projectes d'innovació, així com de models de programació docent i de materials didàctics, que faciliten al professorat el desenvolupament del currículum.  
4. Els centres, en l'exercici de la seua autonomia, poden adoptar experimentacions, plans de treball, formes d'organització o ampliació de l'horari escolar en els termes que establisca la conselleria amb competències en estos ensenyaments de Formació Professional, sense que, en cap cas, s'imposen aportacions a l'alumnat ni exigències per a esta.  
  
  
Article 9. Requisits dels centres per a impartir els ensenyaments del cicle formatiu   
Tots els centres de titularitat pública o privada situats en l'àmbit territorial de la Comunitat Valenciana que oferisquen ensenyaments conduents a l'obtenció del títol de Tècnic o Tècnica en Excavacions i Sondejos s'ajustaran al que s'establix en la Llei orgànica 2/2006, de 3 de maig i en les normes que la despleguen i, en tot cas, han de complir els requisits que s'establixen en el Reial decret 1592/2011, de 4 de novembre, i normes que el despleguen, així com en el Reial decret 659/2023, de 18 de juliol.  
  
Article 10. Avaluació, promoció i acreditació  
Per a l'avaluació, promoció i acreditació de la formació establida en este decret del Consell s'han d'atendre les normes que expressament dicte la conselleria amb competències en estos ensenyaments de Formació Professional.  
  
Article 11. Adaptació als diferents tipus i persones destinatàries de l'oferta educativa  
La conselleria amb competències en estos ensenyaments de Formació Professional pot fer ofertes formatives, d'este cicle formatiu, adaptades a les necessitats específiques de col·lectius desfavorits o amb el risc d'exclusió social i adequar els ensenyaments d'este a les característiques dels diferents tipus d'oferta educativa a fi d'adaptar-se a les característiques de les persones destinatàries.  
  
  
Disposicions addicionals  
  
Única. Incidència en les dotacions de gasto  
La implementació i posterior desplegament d'este decret ha de ser atesa amb els mitjans personals i materials de la conselleria competent en estos ensenyaments de Formació Professional, en la quantia que prevegen els corresponents pressupostos anuals.  
  
  
Disposicions transitòries  
  
Única. Aplicació de la norma  
La implantació del currículum objecte de regulació del present decret del Consell tindrà lloc a partir del curs escolar 2023-2024, per als ensenyaments (mòduls professionals) seqüenciats en el curs primer de l'annex II del present decret del Consell i en el curs 2024-2025, per als ensenyaments (mòduls professionals) seqüenciats en el segon curs de l'esmentat annex II.  
  
  
Disposició Derogatòria  
  
Única. Derogació normativa  
Queden derogades totes les disposicions d'igual o inferior rang que s'oposen al que s'establix en la present norma.  
  
  
  
Disposicions finals  
  
Primera. Aplicació i desplegament  
S'autoritza a qui exercisca la titularitat de la conselleria competent en matèria educativa per a dictar totes les disposicions que siguen necessàries per a l'aplicació i desplegament del que es disposa en el present decret del Consell.  
  
Segona. Entrada en vigor   
Este Decret del Consell entrarà en vigor l'endemà de la seua publicació en el Diari Oficial de la Generalitat Valenciana.  
  
València, 5 de juny de 2024  
  
El president de la Generalitat,  
CARLOS MAZÓN GUIXOT  
  
El conseller d'Educació, Universitats i Ocupació,  
JOSÉ ANTONIO ROVIRA JOVER


Còpia Permalink ELI